חברות וחברים יקרים,
על סרבנות מצפון, עריכת דין ואתיקה מקצועית

לפני כשנתיים, פנה לועדת האתיקה הארצית עורך דין שהוא חייל מילואים בשירות קרבי, וביקש לדעת האם סירוב לשרת בשטחים, שיוביל להעמדה לדין ולמאסר בכלא צבאי, יהווה התנהגות שאינה הולמת עורך דין, או עבירה שיש עמה קלון, ויגרום לנקיטת הליכים משמעתיים. נדגיש, שמדובר היה בפניה לחוות דעת מקדימה ולא לדיון במקרה מסוים, שבו עורך דין סירב ונכלא.

ועדת האתיקה דנה בנושא והחליטה, שאמנם סרבנות היא עבירה צבאית, אולם סרבנות מטעמי מצפון אינה מצדיקה נקיטת הליכים משמעתיים נגד סרבן שהוא עורך דין. "הסירוב לשרת בשטחים אינו קשור לעיסוק המקצועי של עורך הדין, אלא מבטא את עמדתו הפוליטית והמצפונית", אשר לגביה יש להתיר חופש נרחב, בעקבות על"ע 1734/00 הועד המחוזי נ' שפטל (החלטה מספר את131/02, פורסמה ב"אתיקה מקצועית" גליון 6) .

אי-ציות לחוק בידי עורך דין מעורר כמה קושיות בתחום האתיקה. הציבור מצפה מעורך דין האמון על כיבוד החוק, להקפדה על קיומו. כך גם כשמדובר בעבירה שאין עמה קלון, ואפילו בעבירות קלות במיוחד (ראו: קלינג, אתיקה בעריכת דין, הוצל"א של לשכת עורכי הדין, 2001, ע' 515).  וודאי כאשר מדובר באי-ציות מתוכנן ומכוון. אי-ציות לחוק מטעמים מצפוניים או פוליטיים, מבטא שתי עמדות. האחת – התנגדות לחוק; השניה – שבתנאים מתאימים מותר להפר את החוק. את המחלוקת מעוררת כמובן העמדה השניה.
בעקבות החלטת ועדת האתיקה, הגיש הפרקליט הצבאי הראשי [להלן: הפצ"ר] בקשה מנומקת לדון בעניין מחדש. עמדתו היא שסירוב לשרת בצבא הוא עבירה שיש עמה קלון, ועל-כל-פנים אין לפסוק שאין בה קלון. עוד סבר הפצ"ר שמתן חוות דעת מוקדמת מעין זו היא בבחינת הכשר להתנהגות פסולה, שאין להתירה במצב בו מתקיימות פעולות טרור ומתנהלת לחימה. 

ועדת האתיקה נדרשה לעניין בשנית. התנהל ויכוח סוער למדי, שבו עמדו זו מול זו שתי עמדות. האחת, שסרבנות מצפון היא כלי ביטוי פוליטי ורעיוני, אשר היבט האי חוקיות שלו, הוא אינסטרומנטאלי. לכן אין לראות בעבירה על החוק משום העדר כבוד כללי לחוק, אלא להבינה בהקשר המצומצם של הויכוח הציבורי בדבר עתיד השטחים והתנהגות צה"ל בשטחים. בהקשר זה אסור לועדה להתחמק מהדיון על-אף היותו שנוי במחלוקת.
העמדה השנייה שעלתה גרסה שועדת האתיקה אינה יכולה להידרש מראש לשאלת האתיות של עבירה על החוק. עמדה זו נתמכה במספר נימוקים. הנימוק הראשון היה פרקטי – לא ניתן לדעת את נסיבות המקרה לפני שהוא אירע, ולפני שהוא התברר בערכאות. רק על יסוד פסק דין מנומק, ניתן יהיה לדעת, האם מדובר בהתנהגות רלוונטית למקצוע עריכת הדין, האם מדובר ב"סרבנות מצפונית" או בהפרת חוק "רגילה", והאם בנסיבות העבירה יש קלון. כך לדוגמא, יש הבדל בין סירוב לשרת בשטחים בתפקיד מנהלתי, לבין סירוב פקודה תחת אש.
הנימוק השני לעמדה ששללה את הדיון מראש, הוא שבמתן חוות דעת מקדימה בשאלה של הפרת חוק, הופכת ועדת האתיקה, שלא ברצונה, למייעצת לדבר עבירה. הפונה, המתלבט בשאלה אם להפר את החוק מטעמי מצפון, משתף בהתלבטות את ועדת האתיקה, והחלטתה עלולה לעודד אותו להפר את החוק. היו חברים שסברו, שגם במקרה שלא יהיה מקום להעמיד לדין, אין זה נכון לתת חוות דעת כזו מראש. על מי שמתלבט בהפרת חוק, לקבל את החלטותיו ולקחת את הסיכונים הכרוכים בהן. 

ויכוח זה, מעלה אל פני השטח את תפקידה הדו-ראשי של ועדת האתיקה. בכובע אחד, הועדה פועלת בשמו של הקובל (הועד המרכזי), ולפיכך, היא הממליצה על העמדה לדין או על גניזה של תלונה. בכובעה השני, הועדה פועלת כמייעצת לחברים לענייני אתיקה, ומי שפועל לפי חוות דעתה – גם אם שגתה – לא יעמוד לדין משמעתי בגין התנהגותו. המקרה הנדון מלמד, שחבישת שני הכובעים על ראש אחד היא תנאי חיוני להגנה על מעמדה ועל תפקידה של ועדת האתיקה כסמכות לענייני אתיקה. 

בשנה האחרונה מתבררת הצעת משרד המשפטים להקים בצד ועדות האתיקה, ועדות קבילה שחבריהן ימונו בנפרד (במעורבות של משרד המשפטים), ורק בידיהן תהיה הסמכות להגיש קובלנות ולגנוז תלונות. המקרה הנדון מדגים עד כמה מלאכותית ההפרדה המוצעת. במצב המוצע, תהפוך המלצת ועדת האתיקה לחסרת שיניים. למעשה, לא יהיה כל עניין להתייעץ מראש.
בחזרה לענייננו. בסופו של דבר לא הכריעה הועדה בשאלה המעניינת של אי-ציות לחוק. הכרעתה, ברוב דעות, היתה מצומצמת יותר בהיקפה, וזה לשונה:

1. ועדת האתיקה אינה נותנת חוות דעת מוקדמת באשר למשמעות האתית של כוונה לעבור עבירות על הדין הפלילי, האזרחי או הצבאי, בכלל, ובענייני סרבנות מצפונית בפרט.          
2. במקרה שאדם הורשע בעבירה פלילית ובכלל זה עבירה של סרוב פקודה, תבחן הועדה  את המקרה לפי הנאמר בפסה"ד בנסיבות אותו מקרה.
3. באשר למקרה שנדון בהחלטה הקודמת, רואה הועדה לסייג את ההחלטה לנסיבותיו של אותו מקרה, באותו זמן בלבד. [החלטה מספר את/
עררו של הפצ"ר התקבל בחלקו, במובן זה שועדת אתיקה חזרה בה מקביעתה הקודמת לפיה "הסירוב לשרת בשטחים אינו קשור לעיסוק המקצועי של עורך הדין אלא מבטא את עמדתו פוליטית מצפונית." מעתה, כל מקרה ייבחן לגופו, ולא תינתן בשאלות מעין אלה חוות דעת מקדימה. 

                                                                                         דרור ארד-אילון, עו"ד

יו"ר ועדת האתיקה הארצית

דבר העורכת   
דרך קביעת שכר הטרחה: חלק רביעי 

רשימה זו ממשיכה לעסוק בפרמטרים ובדרכים השונות לחישוב שכר הטרחה שחלקם כבר הוצגו ברשימות הקודמות בגליונות מספר 6-8.
קביעת שכר הטרחה לפי תעריפים בחוק:

דרך אפשרית לקביעת שכר הטרחה היא להתבסס על תעריפים הקיימים בחוק. כאן יש להבחין בין שני סוגי תעריפים – המומלצים והמחייבים. דוגמא לסוג הראשון הם כללי לשכת עורכי הדין (התעריף המינמלי המומלץ), התש"ס – 20000. סעיף 81 לחוק לשכת עורכי הדין קובע שכללים אלו אינם מחייבים את עורכי הדין. גם בית המשפט בהכריעו בשאלת השכר הראוי אינו כבול לתעריף המינימאלי שכן כללים אלו אינם הוראת חוק מחייבת ואף אין הם בגדר הנוהג המקובל בקרב עורכי הדין. בפסיקת שכר ראוי המבוסס על התעריף המינימאלי טמונה בעיתיות נוספת  -  הכללים מתייחסים אל הכותרת של הפעולה מבלי להבחין בהיקף ומהות הפעולות שנקט עורך הדין. אימוץ הכללים מביא לקביעת אותו שיעור של שכר בין אם הפעולות המשפטיות היו פשוטות, ובין אם מדובר בפעולה משפטית סבוכה המשתרעת על-פני תקופה ארוכה (ע"א (מחוזי-ת"א) 2930/99 פיין, עו"ד נ' איסרוביץ).

הקבוצה השנייה של תעריפים מחייבים הקבועים בחוק כוללת מספר דברי חקיקה, המוכר והנפוץ שבהם הוא סעיף 16 לחוק הפיצויים נפגעי תאונת דרכים וכללי לשכת  עורכי הדין (תעריף מקסימלי לשכר טרחה בטיפול בתביעות לפי חוק הפיצויים לנפגעי תאונות דרכים), התשל"ו – 1977.  סעיף 16 לחוק הפלת"ד קובע רק שתי מדרגות, 8% ו-!13%. התקנות שהוצאו מכוחו הוסיפו מדרגת ביניים של 11% במקרה של סיום בפשרה לאחר הגשת תביעה, כיוון שהחשש היה שבשל הפער בין 8 ל-13 יגישו עורכי הדין תביעות סרק, במקרים בהם ניתן לסיים את הטיפול בפשרה, וזאת כדי לגבות שכר גבוה יותר. 
הכללים אינם מחייבים את עורך הדין המטפל בתביעה לפי חוק הפלת"ד לגבות את שכר טרחתו רק בדרך של אחוזים מהתיק. עורך הדין רשאי, בהסכמת הלקוח לגבות בתיקים אלו שכר גם בדרך של שיטת התשומות המלאות או בדרך של קביעת סכום גלובאלי. בפרקטיקה מקובלים הסכמי שכר כאלו היכן שסכום הפיצוי הצפוי הינו נמוך. הכללים מחייבים רק מקום בו שכר הטרחה נקבע כאחוזים משווי התיק, במקרים אלו לא יכול עורך הדין לגבות מעבר לאחוזים הקבועים בכללים. אך הוא רשאי לגבות אחוזים נמוכים יותר. כל שהכללים קובעים היא תקרה מקסימלית מחייבת של אחוזים משווי התיק, מקום בו בחר עורך הדין לגבות את שכר טרחתו בדרך זו. עו"ד שהתנה או קיבל שכר בניגוד להוראות החוק, מפר את סעיף 82 לחוק לשכת עורכי הדין והוא צפוי לעמוד לדין משמעתי לפי סעיף 86 בגין התנהגות שאינה הולמת עורך דין. (ראו לדוגמא, על"ע 4778/90 הועד המחוזי נ' עו"ד ברקאי, פורסם בעט ואתיקה גליון 26 (יוני 1992).

שאלה התעוררה לעניין האחוז אותו רשאי לגבות עורך הדין מקום בו התביעה הסתיימה בפשרה לפי סעיף 4(ג) לחוק הפלת"ד. הועדה לענייני שכר טרחה קבעה כי מדובר בפסק דין ולא בפשרה לכן זכאי עורך הדין ל- 13% (ראו: "שכ"ט לפי סעיף 4(ג) יהיה 13%" עורך הדין גיליון 6  (דצמבר 1998) בע' 12).
שאלה נוספת שטרם הוכרעה בפסיקה עוסקת בשאלה מהו "הסכום שנפסק" ממנו זכאי עורך הדין ל- 13% - האם סכום זה כולל גם את שכר טרחת עורך דין/הוצאות משפט ומע"מ שנפסקו לטובת הלקוח. עמדת הלשכה היא: "שכ"ט הנקבע באחוזים יחושב מסך כל הסכום שפוסק ביהמ"ש, לרבות שכ"ט עו"ד ומע"מ" (ראו: החלטת הועדה לענייני שכר טרחה המובאת בגיליון זה והחלטת ועדת האתיקה במחוז ת"א שפורסמה ב"עט ואתיקה" גליון 36). ד"ר קלינג בספרו סבור אחרת. לגישתו, עמדת הלשכה מסכלת את המטרה מאחורי פסיקת הוצאות – לעזור ללקוח לשלם את שכר הטרחה כדי שלא יאלץ לנגוס בפיצויים. עמדה זו התקבלה על-ידי בית משפט השלום בת"א (ת.א (ת"א) 165145/02 מוגרבי נ' עו"ד ליפא). אציין שמוסכם ש"הסכום שנפסק" אינו כולל את החזר האגרה.
חשוב לדעת שמגבלת שכר הטרחה המרבי חלה על כל הערכאות המטפלות בתיק. עורך הדין זכאי ל-13% ממה שנפסק ככלל ולא 13% ממה שנפסק בכל ערכאה. אלא אם הוסכם אחרת בין הלקוח לעורך הדין. לכן, אם נפסק פיצוי בערכאה ראשונה וההחלטה נהפכה בערכאה השנייה דהיינו, הנפגע לא מקבל פיצוי – על עורך הדין להחזיר את שכר הטרחה שקיבל לאחר הערכאה הראשונה, אלא אם הוסכם אחרת. ולהיפך, אם הוגדל סכום הפיצוי בערעור – זכאי עורך הדין להפרש. (עט ואתיקה גיליון 15).
דוגמא נוספת לתעריף מחייב הקבוע בחוק הוא צו פיקוח על מחירי מוצרים ושירותים (החלת החוק על שירותי נותן שירות בהעדר רישום זכויות בפנקסי המקרקעין), התש"ס – 1999 החל על נותן שרות כהגדרתו בצו הפיקוח בכללו עורך דין אשר מנהל אצלו רישום על זכויות בקשר למקרקעין. הצו, לרבות הגדרת "נותן שירות" שבו, אינו חל כאשר העברת הזכויות אינה בחברה משכנת אלא בחברה קבלנית שטרם רשמה הדירות ע"ש הרוכשים וממנה מבוקש לבצע העברה מקונה יד ראשונה לקונה ממנו. (החלטות הועדה לענייני שכר טרחה שפורסמו באתיקה מקצועית גיליון 9 (אפריל 2004)]
                                                                                                  בברכת חברים,

                                                                                           ד"ר לימור זר-גוטמן, עו"ד
משיכת ערעור מקום בו התנצל עורך הדין המורשע
עובדות:

קובלנה הוגשה נגד עורך דין בגין התבטאויות בוטות ומכפישות כלפי עורך דין אחר במסגרת כתבי טענות בהליך משפטי. בית הדין המשמעתי המחוזי הרשיע את עורך הדין וגזר עליו עונש של אזהרה והוצאות משפט. עורך הדין המורשע הגיש ערעור לבית הדין המשמעתי הארצי. בינתיים, הוא שוב התנצל בפני עורך הדין האחר (שהגיש בזמנו את התלונה שהובילה לקובלנה) והפעם התקבלה התנצלותו ועורך הדין המתלונן כתב לו כי הוא רואה בכך סוף פסוק. על סמך זאת, פנה עורך הדין המורשע בבקשה כי ערעורו לבית הדין המשמעתי הארצי יתקבל בהסכמת הקובל כך שהוא יזוכה.

החלטה:

הבקשה נידחת. מדובר בהתבטאות חריפה ביותר בכתב הטענות שצוינה גם על-ידי השופט בפסק הדין. לא המחילה של עורך הדין המתלונן צריכה לקבוע, אלא המעשה שנעשה. מעשה עליו לא ניתן לעבור לסדר היום. [החלטה בעניין בד"מ 59/03]
חסיון עורך דין לקוח: חפץ שהשאיר הלקוח במשרד עורך הדין
עובדות:
עורך הדין טיפל עבור לקוח בתיק נזקי גוף בגין תאונת דרכים. ביום ו' אחד, אחה"צ, לא בשעות הפעילות הרגילות של המשרד, הגיע הלקוח למשרד, ללא תיאום מראש, ובידיו צרור מפתחות אותו ביקש למסור לפונה, תוך שהוא שואל שאלות לא ברורות ולא מובנות בנוגע לנהיגה ברכב. לא חלפו 2 דקות ונכנסו למשרד שוטרים שעצרו את הלקוח. הלקוח שראה את השוטרים, הטמין את המפתחות מתחת לאחד התיקים במשרד באופן שהשוטרים לא הבחינו במפתחות, אך עורך הדין, הבחין בכך. המשטרה מעוניינת לגבות עדות מעורך הדין.

השאילתא:
האם על עורך הדין למסור עדות בנוגע לנסיבות הפניה, ומה היתה מטרת הגעתו של הלקוח למשרד.

האם על עורך הדין ליידע את המשטרה על מציאת המפתחות?
החלטה:

1.
סעיף 90 לחוק לשכת עורכי הדין קובע כי: "דברים ומסמכים שהוחלפו בין לקוח לבין עורך דין ויש להם קשר עניני לשירות המקצועי שניתן על ידי עורך הדין ללקוח, לא יגלה אותם עורך הדין בכל הליך משפטי, חקירה או חיפוש, בלבד אם ויתר הלקוח על חסינותם".

2.
במקרה של ספק, צריך עורך הדין לפנות לבית המשפט במעמד צד אחד, לתאר את העניין ולבקש את הכרעת בית המשפט בשאלת החסיון באותו עניין.

3.
החסיון שייך ללקוח וכמובן שאם הלקוח ויתר עליו, או כשמתברר שלא היה לדברים קשר ענייני לשירות המקצועי, כי אז לא חל החסיון. [החלטה מספר את/18/04]
משרד נוסף במקום מגוריו של עורך הדין
שאילתא:

האם עורך דין המקיים משרד במקום מגוריו, בנוסף למשרד שהוא מקיים במקום עיסוקו, בא בגדר הוראות כלל 5 לכללי האתיקה הקובע כי:

"עורך דין לא יקיים יותר ממשרד אחד, אלא אם כן בכל משרד נמצא עורך דין שמקום עבודתו הקבוע הוא באותו משרד."
החלטה:

עורך דין המקיים חדר עבודה בביתו, בו הוא עוסק בעבודתו ובו אין הוא מקבל קהל, אינו מקיים משרד במובן הכללים ואין הוא חייב לגרום לכך כי ימצא עורך דין שמקום עבודתו הקבוע הוא באותו חדר עבודה. כמובן שבמשרד הנמצא במקום עיסוקו של עורך הדין, ובו הוא מקבל קהל, חייב להימצא עורך דין שמקום עבודתו הקבוע הוא באותו משרד.


ראוי לציין שאם מדובר בחדר עבודה בלבד בביתו, אין לציין את כתובת ביתו על נייר המכתבים של עורך הדין. [החלטה מספר את/115/02]

תחילת מועד השעיה
שאילתא:

מתי מתחילה תקופת השעיה שנגזרה על עורך דין: האם ממועד מתן ההחלטה או ממועד סיום כל ההליכים, כולל הערעור. בתיק זה, משך עורך הדין את הערעור שהגיש אך הערעור מטעם הועד המחוזי עודנו תלוי ועומד. 

החלטה:

למרות האמור בגזר הדין לגבי מועד ביצוע ההשעיה, גובר סעיף 72(א) לחוק לשכת עורכי הדין כך שביצוע גזר הדין יתחיל רק בחלוף מועד הערעור, או אם הוגש ערעור – לאחר תום ההליכים. [החלטה מספר את/17/04]

הערת העורכת:

ההחלטה מבוססת על  - עלע 4354/01 דוד ברוך נגד הוועד המחוזי של לשכת עורכי הדין בתל-אביב יפו,פ"ד נו (1) 440 בו נקבע שסעיף 72(א) לחוק לשכת עורכי הדין קובע הסדר ייחודי לדין המשמעתי של לשכת עורכי הדין בניגוד לדין הפלילי. בדין המשמעתי, מרגע הגשת ערעור, נדחה מועד ביצוע העונש, באופן אוטומטי, עד לסיום הליכי הערעור, בעוד שבדין הרגיל יש להגיש בקשה מיוחדת לעיכוב ביצוע. בהליך הפלילי הגשת הערעור אינה מעכבת ככלל את ביצוע העונש. שונה המצב בדין המשמעתי לפי חוק לשכת עורכי הדין בו עכוב הביצוע הוא הכלל בערעור.
ניגוד עניינים: ייצוג בעל קרקע נגד קבלן
עובדות:

עורך דין יצג בעלי מקרקעין בעסקת קומבינציה מול קבלן. במסגרת העסקה נבנה בית מגורים ונמכרו יחידות. עורך הדין מצוין בחוזה כעורך הדין שמטפל ברשום הזכויות על שם הדיירים. הוא קיבל שכר טרחה מהרוכשים ו/או מהקבלן במידה ולא שולם ישירות על-ידי הרוכש.

שאילתא:
האם עורך הדין יכול לייצג היום את בעל הקרקע התובע את הקבלן בגין הפרת חוזה הקומבינציה? 
החלטה:

העובדה כי עורך הדין מטפל עבור הקבלן ברישום זכויות הקונים ושמו נזכר בחוזה המכר שבין הקבלן לרוכשים, והוא מקבל שכר טרחה מהרוכשים ו/או מהקבלן – מובילה למסקנה כי ייצוג הבעלים נגד הקבלן יהווה ניגוד עניינים אסור לפי כלל 14 & 16 לכללי לשכת עורכי הדין (אתיקה מקצועית). [החלטה מספר את139/04]

קיזוז שכר הטרחה מכספים שנפסקו לטובת הלקוח
עובדות:

עורך הדין ייצג את המתלוננים בתביעה בגין ליקויי בנייה ובית משפט פסק לזכותם פיצויי כספי. לטענתם, כאשר בית המשפט פסק הכסף לזכותם, לא אמר להם העורך הדין על כך דבר ורק כשפנו אליו, טען כי הוא קיזז את שכר טרחתו מהסכום שנפסק וכי חובם היה גבוה מהתקבול שקיבל. 
שאילתא:

האם עורך הדין פעל כדין, האם רשאי היה לקזז?

החלטה:

העובדות מצביעות על ביצוע לכאורה של שתי עבירות אתיות. הראשונה, עורך הדין לא הודיע למתלוננים כי קיבל כסף עקב פסק הדין בעניינם. השנייה, עורך הדין ביצע קיזוז בלא שהיה לו הסכם עם הלקוחות המתיר קיזוז. לכן הוחלט להמליץ להעמיד את עורך הדין לדין משמעתי. [החלטה מספר את/69/02]

הערת העורכת:
חלקה הראשון של ההחלטה מבוסס על כלל 40(א) לכללי לשכת עורכי הדין (אתיקה מקצועית) לפיו "עורך דין חייב להודיע ללקוחו ולהעביר כל סכום כסף שקיבל עבורו, תוך זמן סביר מעת קבלתו." 

חלקה השני של ההחלטה מבוסס על הוראת כלל 40(ב) לפיו "עיכב עורך הדין, על פי דין, סכומי כסף שקיבל עבור לקוחו, או ניכה, על פי הסכם, כספים מתוכם, יודיע על כך ללקוח תוך זמן סביר." מסעיף זה למדה הפסיקה כי זכות הקיזוז של עורך הדין, בשונה מזכות הקיזוז בחוזים, חייבת להיות מעוגנת בהסכם. ב- ע"פ 1075/98 מ"י נ' אופנהיים, פ"ד נו (1) 303, 324 נקבע שחוק לשכת עורכי הדין אינו מתיר לעורכי דין לנכות מכספים שקיבלו עבור לקוח את החובות שלטענתם הלקוח חייב להם, ללא הסכמה מפורשת ומראש של הלקוח. וכי נטילת כסף ללא הסכמה מהווה עבירה משמעתית לפי חוק לשכת עורכי הדין.

החלטות ועדת שכר הטרחה שליד הועד המרכזי
דברי הקדמה: 
ועדת שכר הטרחה היא ועדה וולונטרית שהקים הועד המרכזי המחזיקה בשלושה תפקידים. הראשון, בפנייה של לקוח לועדה לפי סעיף 84(ב) לחוק לשכת עורכי הדין, קובעת הועדה את השכר המתאים כאשר הקביעה מכוח סעיף זה מחייבת את עורך הדין. השני, הועדה דנה וממליצה על עדכון או שינוי התעריף המינימאלי המומלץ. שלוש, הועדה דנה ועונה לפניות המגיעות מלקוחות ועורכי דין מכל הארץ בענייני שכר טרחה. הפניות נעשות בצורה של שאלות ו/או תלונות קונקרטיות כאשר להחלטות הועדה אין תוקף מחייב. החלטות הועדה מתוקף תפקידה השלישי יובאו להלן.
 להלן יובאו תמצית ההחלטות שניתנו בעקבות פניות של  לקוחות וחברים אל הועדה:

· שכר טרחה על-פי חוק הפיצויים לנפגעי תאונות דרכים מחושב באחוזים מכל הסכומים שפסק בית המשפט לרבות שכר טרחת עו"ד ומע"מ, אך למעט האגרה.

· מכתב המשוגר וחתום על-ידי פקיד הגביה של העירייה אינו יכול לכלול דרישה לשלם לעירייה שכר טרחת עו"ד ומע"מ הואיל ולעירייה אין סמכות לגבות שכר טרחת עו"ד.
· מקום בו הטיפול בלקוח נעשה מהתחלה על-ידי עורך דין מסוים שמונה במהלך הטיפול לשופט, רשאי הלקוח לבחור שלא להמשיך את הטיפול עם עורך הדין החליפי שמוצע לו על-ידי עורך הדין הראשון. במקרה זה, ראוי לחייב את הלקוח בהוצאות שהוצאו בפועל ואין לחייב אותו בהוצאות כלליות.
· הצד שהפסיד בבית המשפט וחויב בתשלום שכר טרחת עורך דין של הצד הזוכה אינו יכול לדרוש מעורך הדין של הזוכה שיוציא לו חשבונית עבור שכר טרחה. חשבונית המס עבור שכר הטרחה היא ללקוח עבור שירות שבוצע בפועל עבורו ולא עבור הצד שכנגד שהפסיד, גם אם בפועל מה שמשלם הצד שהפסיד מהווה את שכר הטרחה או חלק ממנו שמשלם הלקוח שזכה לעורך דינו.
החלטות הועדה לענייני עיסוק אחר
דברי הקדמה:

מכוח כלל לכללי לשכת עורכי הדין (עיסוק אחר), התשס"ג - 2003 [להלן: כללי עיסוק אחר] הוקמה בלשכה ועדה לענייני עיסוק אחר שבראשה יושב ראש ועדת האתיקה הארצית. להחלטות הועדה תוקף מחייב.
כל עורך דין רשאי לפנות אל הועדה בכל שאלה נוגעת לעיסוק אחר שלו בנוסף על עבודתו כעורך דין. 

להלן יובאו תמצית ההחלטות שניתנו בעקבות פניות חברים אל הועדה:

· עורך דין רשאי לעסוק כסוכן ביטוח במקביל לעיסוקו כעורך דין, ובלבד שיציית למגבלות המוגדרות בכללי עיסוק אחר ובכלל 4 לכללי לשכת עורכי הדין (אתיקה מקצועית). אין איסור על עורך דין לייצג לקוח המבוטח באמצעותו בעניין שאין לו נגיעה לעניין הביטוח, כגון הליכים הקשורים למעמד אישי. כל עיסוק צריך להתנהל בנפרד, ולא באותו עניין.
· "יחסי התלות" ו"יחסי הכפיפות" המפורטים בכלל 1(א)(2) לכללי עיסוק אחר  משמעותם – יחסי ממונה וכפוף לו, עובד ומעביד, מספק שירותים וצורך שירותים כאשר העיסוק תלוי בקבלת השירותים, וכל יחסים אחרים כיוצא באלה שיש בהם כדי להגביל או לכבול את חופש פעולתו של העוסק.
· בהתאם לכללי לשכת עורכי הדין (פרסומת), התשס"א – 2001 עורך דין יכול לציין בכל פרסומת מותרת את דבר היותו עוסק בעיסוק אחר רק אם מדובר בתואר המוסדר בדין אחר.
· עורך דין המשמש כבעל מניות ודירקטור בחברה פרטית שהוא הקים אינו יכול לשמש גם כעורך הדין של החברה שכן מדובר בעיסוקים באותו עניין.
הערת העורכת:

כאשר מדובר בחברה ציבורית יחולו על המקרה כללי לשכת עורכי הדין (דירקטורים בחברה ציבורית), התשמ"ט – 1988 המטילים איסורים רחבים יותר על עורך הדין. לדוגמא, בחברה ציבורית האיסור לכהן כדירקטור ולתת ייעוץ משפטי לחברה חל על "גם על עורך הדין שהוא בן זוגו, בנו, שותפו, מעסיקו או עובדו של עורך הדין שהוא דירקטור כאמור ועל חברת עורכי דין, שעורך הדין חבר בה." (כלל 2(ג)). בחברה פרטית האיסור חל רק על אותו עורך דין.
החלטות ועדת הייעוץ לענייני פרסומת
דברי הקדמה:

מכוח כלל 3(ח) לכללי לשכת עורכי הדין (פרסומת), התשס"א – 2001 [להלן: כללי הפרסומת] הוקמה בלשכה ועדת ייעוץ לענייני פרסומת שבראשה יושב ראש ועדת האתיקה הארצית. 

כל עורך דין רשאי לפנות, בטרם פרסם, אל הועדה, כדי לקבל אישור מראש בדבר עמידת הפרסומת שהוא מבקש לפרסם, בתנאי כללי הפרסומת. 

להלן יובאו תמצית ההחלטות שניתנו בעקבות פניות של חברים אל ועדת הייעוץ לענייני פרסומת. ההחלטות חולקו לפי צורות הפרסומת ותכני הפרסומת, שהיא האבחנה הנקוטה בכללי הפרסומת. 

צורות פרסומת:

· מודעת פרסומת שמפרסם עורך דין ישראלי בחו"ל חייבת לעמוד בדרישת הכללים. כללי המשמעת החלים על עורכי דין אינם טריטוריאליים. לפיכך, כללי לשכת עורכי הדין (פרסומת) חלים גם בארץ וגם בחו"ל. 

· מותר שימוש באותיות בצבעים שונים בנייר מכתבים וכרטיס ביקור.
· לפי כלל 11ב לכללי לשכת עורכי הדין (אתיקה מקצועית) אסור לעורך דין לטפל בלקוח שהופנה על-ידי גוף שאינו עורך דין, הפועל למטרת רווח ולמטרה זו מפרסם ברבים מתן שירותים משפטיים. קיימים אתרי אינטרנט המהווים גוף כזה כך שאסור לעורך הדין לפרסם את שמו באתר ולקבל לקוחות שהופנו אליו דרך אתר אינטרנט מסוג זה.
תכנים של פרסומת:

· פרסומת של עורך דין לא תכלול את המילים: "שכר סביר"; ייעוץ חינם"; "מבכירי עורכי הדין"; "פגישה ראשונה ללא תשלום"; "עורך דין מנוסה"; "ניהול התיקים במשרד  בשיתוף עם מיטב המומחים בתחום"
· פרסומת בעיתונות לא תכלול תמונות או איורים, בכלל זה איור של מאזני הצדק.

· בניגוד לעמדה שפורסמה במדור זה בעבר קובעת עתה הועדה כי ניתן לציין את התואר "דיין" כיוון שזהו תואר שדין אחר מסדיר את השימוש בו. הדין המסדיר הוא סעיף 3 לחוק הדיינים, התשט"ו – 1955
· עורך דין אינו רשאי לפרסם במודעה את היותו מחזיק ברישיון לעסוק כסוכן ביטוח.
· על כרטיס הביקור של עיסוק אחר (למשל, כסוכן ביטוח), רשאי אדם להקדים לשמו את התואר עו"ד, אולם יש לציין על כרטיס הביקור ו/או נייר המכתבים שהעיסוק הוא שלא בתפקיד משפטי.
· לא ניתן לפרסם הנחות במתן שירותים משפטיים.
